**שיעור פתיחה למקצוע המחשבת-**

**לזרום אמונה או לבחור בה?**

מטרת השיעור:

הבנות תבנה שמקצוע המחשבת הוא לא רק מקצוע לבגרות אלא הזדמנות אמיתית לברר את זהותן האמונית ואת מקומן בעבודת ה' באופן בחירי ועצמאי כחלק מתהליך בניית הזהות הדתית שלהן.

1. פתיחה:

הצגת דילמה אמיתית מחיי כנערה מתבגרת:

במפגש החודשי של מועצת תנועות הנוער, שם נפגשו מגוון בני נוער מסוגים וזרמים שונים, עלתה לדיון שאלת מליון הדולר: האם יש אלוקים או שהעולם הזה נוצר במקרה ואין לו בורא?

כשעלו בני הנוער החילונים- הם דיברו בשם ההגיון והרציונאליות. התייחסו לתיאוריות מלומדות כדוגמת תיאוריית האבולוציה והמפץ הגדול, והפגינו בטחון וידע רב.

וכשאני, נערה מתבגרת דתיה נאלצתי להשיב להן, הרגשתי חסרה. לא היה בידי מספיק תשובות, לא היו לי תשובות חכמות ורציונאליות לענות להן, ולפתע הרגשתי כמיסטיקנית מעופפת שאין באמתחתה הגיון אלא סתם אמונות טפלות. לא ידעתי להסביר איך נברא העולם, ואיפה אלוהים היה בשואה, ולמה בעצם אסור לחתוך טישו בשבת?

הרגשתי חסרת ביטחון אל מול הידע הרב שחברי החילונים הפגינו.

התביישתי שאני דתיה.

נעלה לדיון:

* ממה נבע חוסר הבטחון אותו הרגשתי?

אולי אני לא באמת מאמינה? אולי ראיתי את אורח חיי כמובן מאליו? אולי לא למדתי עליו כמו צריך, ולא בחרתי בו באמת, אלא זרמתי עם המציאות אליה נולדתי?

1. נתלה על הלוח כרטיסיות עם המון המון שאלות גדולות ומשמעותיות.

להלן דוגמאות לחלק מהן:

* איפה היה אלוהים בשואה?
* בן כמה העולם? מדוע יש סתירה בין היהדות למדע בעניין?
* אם ה' יודע כל מה שאעשה איך יש לי יכולת בחירה?
* למה בעולם הזה צדיק ורע לו, רשע וטוב לו?
* אם אלוהים הוא כ"כ גדול, מה אכפת לו מפרטים כ"כ קטנים? (לבוש, אוכל, דיבור וכו)
* חז"ל הם לא אלוהים. למה צריך לקיים את המצוות שלהם?
* למה יש רע בעולם אם ה' הוא טוב?
* מה יש לתורה נגד להט"בים?
* מי ברא את אלוהים?
* האם זה מוסרי להרוג חיות כדי להקריב קרבנות?
* האם התורה שנכתבה לפני אלפי שנים מתאימה למציאות המודרנית של ימינו?

נבקש מהבנות לעיין בשאלות שעל הלוח **ולא להתפתות ולענות תשובות כספומט על השאלות הגדולות הללו.** אלא לענות על השאלות הבאות:

1. האם את מגדירה את עצמך דתיה?
2. האם את יודעת את התשובות לרוב השאלות הללו? (סביר שלא)
3. האם העדר הידע מפריע לך בעבודת ה'?
4. האם יש על הלוח שאלה שמטרידה אותך במיוחד? האם היא פוגעת בעבודת ה' שלך? באיזה אופן?

אנחנו נראה שיש הרבה בנות בכיתה שלא יודעות לענות לעצמן על שאלות משמעותיות. את חלקן השאלות הללו מאוד מסקרנות או אפילו מכרסמות אך הן לא בהכרח עצרו ויצאו לחקור את התשובות לשאלות הללו אלא זרמו עם המציאות בידיעה שהן דתיות וזהו.

הן יוצאות לעולם ופוגשות הרבה מאוד אתגרים ופיתויים בעולם האמוני שלהן, אך הן אינן מצויידות בתשובות הולמות לשאלות שמסביב, והאמונה מתחילה להתכרסם. מבחוץ ומבפנים.

1. נקרא קטע מהספר "דור הכיפות הזרוקות של ד"ר שרגא פישרמן המופיע בספר אמונה וגאולה בפרק 4.

נשאל-

מה גורם לנער, חניך בבני עקיבא, שמגדיר את עצמו דתי, לעזוב את זהותו הדתית ולאט לאט לחלל שבת להפוך לחילוני?

כיצד התהליך הזה קורה ומדוע?

ניתן מקום פתוח ובטוח לבנות לבטא את עמדתן.

נשתדל להמנע מסימני קריאה ומקביעות חד משמעיות,

וננסה לעבור איתן יחד תהליך משותף הכולל הקשבה ובחינת הלבטים והרגשות שמתקיימים בקרבן. אט אט ננסה להציע הסבר:

אנחנו נולדות לתוך מציאות שלא בחרנו אותה. נולדנו להורים דתיים ואנחנו מקיימים את הטקסים הדתיים כחלק מאורח חיינו באופן טבעי וזורם.

אך... מה היה קורה אם היינו נולדים למשפחה אחרת? כזו שגרה בת"א למשל, ואוכלת חזיר עם גבינה צהובה ביום כיפור... האם גם אז היינו דתיים? סביר להניח שלא.

אבל אז, מגיע הרגע שבגיל ההתבגרות שהאדם שואל את עצמו- מי אני באמת? למה אני חי את החיים שלי? בגלל ההורים שלי? מתי יגיע הרגע שבו אני בוחר בעצמי? יוצא למסע אל השאלות המשמעותיות ביותר עבורי, ומקבל עליהן תשובות **בעצמי**. אני בעצמי בוחר את דרכי.

מה יקרה את הנער לא יעשה זאת? אז הוא יהיה דתי. אבל לא דתי **בחירי** אלא דתי **חברתי**. כזה שלא באמת בחר בדרך שלו.

אדם כזה עלול להיתקל באתגרים שונים בחיי האמונה שלו. זה יכול להיות פיתויי תרבות ויצר, זה יכול להיות שאלות תיאולוגיות שלא ידע לענות אליהן ואז יחוש שהדת מיושנת ולא רלונטית, ויכול להיות שהוא ירגיש לפתע שהוא לא מחובר. שה'אני' שלו כבר לא שייך מספיק לעולם הדתי. לרוב זה לא רגע דיכוטומי כזה שקורה בבת אחת, אלא תהליך רגשי, זהותי וחברתי.

אדם כזה יכול להיות דתי בופה. בוחר את הטקסים שמתאימים לו לפי נוחות וחיבור, אך לא תהיה בו מחוייבות ושייכות טוטאלית ובחירית לדרך התורה שאליה נולד.

1. נסיים עם התובנה:

בדיוק עבור זה נולד השיעור שלנו. שיעור מחשבת ישראל. ביננו, הבגרות היא רק תירוץ לשיעור הזה, אבל יש כאן הזדמנות אמיתית לעצור וללמוד. ללמוד על הדרך שלי, על הזהות שלי, על מי אני באמת.

זו ההזדמנות שלנו לא לזרום עם האמונה שלנו אלא לבחור בה. באמת. בלי לעשות הנחות- לא למורה ובטח שלא לעצמי.

אז אנחנו מתחילות כאן דרך חדשה. מסע אל עצמנו. זו הזדמנות לבחור סוף סוף בדרך שלנו וללכת עד הסוף. שיהיה לנו בהצלחה.